Dragoslav Srejović

**Dragoslav Srejović** (Kragujevac, 8. oktobar 1931 — Beograd, 29. novembar 1996) je bio srpski arheolog, kulturni antropolog, profesor Univerziteta i akademik.

## Biografija
Rođen je 8. oktobra 1931. godine u Kragujevcu, gde je završio osnovnu školu i gimnaziju. Na arheološkoj grupi Filozofskog fakulteta u Beogradu diplomirao je 1954. godine, a za asistenta je izabran 1958. godine. Doktorirao je na Filozofskom fakultetu u Beogradu sa tezom „Neolitska i eneolitska antropomorfna plastika u Jugoslaviji“ (1964). Za docenta za predmet praistorijska arheologija postavljen je 1965. godine, za vanrednog profesora 1970. i redovnog profesora 1976. godine.

Rukovodio je arheološkim iskopavanjima 67 praistorijskih i antičkih lokaliteta u Srbiji, Bosni i Crnoj Gori (Duklja, Srebrenica, Lepenski Vir, Vlasac, Divostin, Gamzigrad, Šarkamen i dr.). Objavio je više od 200 radova u zemlji i inostranstvu. Za knjigu Lepenski Vir dobio je Oktobarsku nagradu Beograda (1970). Za dopisnog člana SANU izabran je 1974, a za redovnog 1983. godine. Bio je direktor Galerije SANU od 1989, a potpredsednik SANU od 1994. godine.

Po jedna ulica u Beogradu, Novom Sadu i Kragujevcu nose njegovo ime.

Umro je 29. novembra 1996. godine u Beogradu, a sahranjen je 3. decembra u Kragujevcu.

## Delo
### Najvažnija dela
* *Praistorija* (1967)
* *Lepenski Vir – Nova praistorijska kultura u Podunavlju* (1969)
* *Europe's First Monumental Sculpture: New Discoveries at Lepenski Vir* (1972, London)
* *Muzeju Jugoslavije* (1973)
* *Lepenski Vir – Eine vorgeschichtliche Geburtssatte europaischer Kultur* (1973, Bergisch-Gladbach)
* *Vlasac – Mezolitsko naselje u Đerdapu* (sa Gorkom Leticom, 1978)
* *Rečnik grčke i rimske mitologije* (sa Aleksandrinom Cermanović, četiri izdanja: 1979, 1987, 1989, 1992)
* *Umetnost Lepenskog Vira* (sa Ljubinkom Babović, 1983)
* *Musei della Iugoslavia* (1983, Milano)
* *Rimska skulptura u Srbiji* (sa A. Cermanović, 1987)
* *Leksikon religija i mitova drevne Evrope* (sa A. Cermanović, dva izdanja: 1992, 1996)
* *Imperial Mausolea and Consecration Memorials in Felix Romuliana* (Gamzigrad, istočna Srbija) (sa Čedomirom Vasićem, 1994)
* *Prazno polje* (dva izdanja, 1996)
* *Illiri e Traci* (1996, Milano)
* *Arheološki leksikon* (1997)
* *Ogledi o drevnoj umetnosti* (1998)

### Priredio za štampu
* *Divostin and the Neolithic of Central Serbia* (koautor Alan McPherron, 1988, Pitsburg)
* *The Neolithic of Serbia* (1988)
* *Vinča and its World* (1990)
* *Arheologija i prirodne nauke* (1992)
* *Rimski gradovi i palate u Srbiji* (1993)
* *Roman Imperial Towns and Palaces in Serbia* (1993)
* *The Age of Tetrarchs* (1995)

## Fondacija
Fondacija Dragoslav Srejović za kapitalne naučne i umetničke projekte osnovana je 1996. godine sa ciljem da se stvore uslovi za pomoć razvoja stvaralaštva i ostvarivanje planova SANU. Fondacijom upravlja odbor u čijem su sastavu osnivači, naučni i kulturni radnici i stručnjaci. Donatori su ustanove kulture, privredne i finansijske institucije.

## Reference

## Vanjske veze
* Biografija na sajtu SANU 
* ''Vlasac - mezolitsko naselje u Đerdapu'', Dragoslav Srejović, Zagorka Letica, Tom 1, arheologija, SANU, Beograd, 1978. (Odlomci), Pristupljeno 16. aprila 2011.
* ''Mezolitske osnove neolitskih kultura u Južnom Pomoravlju'', Dragoslav Srejović, Elektronsko izdanje – zajednički poduhvat TIA Janus i Ars Libri, Beograd, 2001, Pristupljeno 16. aprila 2011.
* ''Gej-Srbija: Dragoslav Srejović''